
Til leseren:

Dette er annen og siste del av beretningen om Jon Bentsson.

Jon er kommet tilbake til Kjøbenhavn, byen han satte ut fra tolv år tidligere. Og en sirkel er sluttet, den første av de to som tilsammen utgjør hans reiser i Europa – den andre bringer ham tilbake til Lom hvor han forteller om sin tid i utlandet. Samtidig prøver han å lappe sammen et levelig liv i skyggen av sine opplevelser – dette på grunnlag av at han mener han er bannsatt av paven og kastet ut av jesuittordenen. Hvorfor fremgår ikke før langt ute i denne romanen.

Jeg skal ikke her følge ham på hans første ferd, bare nevne at han, i sammenheng med sin opptagelse i jesuittordenen har avlagt evige løfter om lydighet, fattigdom og kyskhet. Og ordenen har utdannet ham som teolog – han er presteviet – den har dessuten, uten at han vet hvorfor, sørget for at han har fått undervisning i luttspill.

Før han drar ut på sitt første oppdrag, får han så vite at han er blitt utdannet til luttspiller (lutenist) for å gjøre tjeneste som spion ved Europas hoff. Og det var ikke uvanlig i de dager at musikere, særlig lutenister, ble brukt som spioner – det forutsatte at man gjorde sitt beste for å oppnå arbeidsgiverens fortrolighet, og så misbrukte den. Jons reaksjon er protest; han sier at det vil få ham til å føle seg som en usling og sviker. Men han må bøye seg – han er bundet av sitt lydighetsløfte.

Som lutenist har Jon nå tjent og meget imot sin vilje sveket en av Europas fyrster. To andre, den ene en bondeplager, den andre maktglad og hensynsløs, har han ikke hatt fullt så store skrupler ved å svike.

Og han er på vei fra Stockholm til Kjøbenhavn hvor han er beordret til å søke ansettelse hos Christian IV, konge i Danmark-Norge.

Klangen av en lutt, bind I, og Ildens sang, bind II, ble skrevet under ett (se Opplysninger, Fra en forfatters verksted s. 428). Og et naturlig skille falt mellom Jons beretning om sine to reiser. Fullt så selvsagt var dette skillet ikke i bakgrunnshistorien om hans liv i Norge. Og heller enn å konstruere en kunstig avslutning på bind I og en ditto begynnelse på bind II, skal jeg bygge en enkel bro mellom de to bindene.

Jon har fulgt sin samvittighet i saker som har bragt ham i konflikt med sin orden, kanskje med Kirken generelt, og han vet ikke hvor han står.

En annen nødvendig opplysning er at han har arvet en gård, Geilo i Lom, hans barndoms bygd; det er en arv han ikke har lov til å beholde hvis, mot formodning, hans fattigdomsløfte fremdeles skulle være gyldig. Og hans nevø Sjugurd, husbond på Uppigard Sulheim i Medalen, en bygd i Bøverdalen, har påtatt seg å lære ham gårdsbruk. Dessuten er Jon, som har avlagt et kanskje, kanskje ikke, gyldig løfte om kyskhet, i ferd med å få varme følelser for datteren på nabogården.

En helt annen opplysning som er nødvendig for sammenhengen: I annet kapittel av Ildens sang går Åsta, gift med Sjugurd, i kirken første gang etter en fødsel – det var en seremoni, Kirkegang, forbundet med dette, og en utredning om Kirkegang står under Opplysninger, Diverse (s. 466–467).

Forøvrig: Ættetavlen (Opplysninger, s. 430) kan være nyttig når det gjelder Jons slektninger i Lom.

Men aller nyttigst er det, selvsagt, å ha lest bok I.

Så noen ord om opplysningslisten bakerst i boken.

Det er ingen forutsetning å lese den; den er et tilbud: en ordliste når det gjelder uvanlige ord, et oppslagsverk som er med for den nysgjerriges og/eller historieinteressertes skyld. Forøvrig er en hovedhensikt å gi leseren en mulighet, men ikke noen plikt, til å skille «fårene fra bukkene», det historiske fra det oppdiktede.

Lom våren 2002,
Vera Henriksen


ILDENS SANG


1

Det var fredag 5. september A.D. 1616 – to dager før Marimesse andre om høsten. Og det var skurdonn på Uppigard Suleim i Bøverdalen.

Husbonden, Jon Bentssons søstersønn Sjugurd, som holdt på å lære ham gårdsbruk, hadde foreslått at han skulle ta del i onnen.

Den første dagen hadde Jon skåret korn og bundet kornband. Men siden han skulle spille i bryllup om litt over en uke, hadde Sjugurd snart sagt at han fikk spare håndleddet sitt og satt ham til å staure og sette korn på staur.

Først gjaldt det å lage et hull i jorden med en jernstaur, så å sette en trestaur ned i det så den stod støtt. Til slutt skulle nekene festes til stauren. Og for å nå til topps, måtte han bruke en festekrakk.

Arbeidet gikk etterhvert av seg selv, og Jons tanker fulgte sine egne veier. Uten at han ønsket det, vandret de over elven til grannegården, til Hilde, datteren der.

Han var med i onnen hele dagen. Først i kveldingen fant han frem lutten og satte seg til å spille – mens han spilte, ble lyset som kom ned gjennom ljoren, stadig dunklere til det var nesten mørkt i stuen. Og av seg selv ble det en kjærlighetssang uten ord. Kjærlighetssang, tenkte han, til en kvinne han nesten ikke kjente.

Han ristet seg løs fra stemningen og satte seg til å fortelle for faren og søsteren, Live:

«En dag i annen halvdel av mars stod jeg ved rekken på et handelsskip som ble buksert til brygge i Kjøbenhavn. Det var blitt år 1602, og det føltes underlig å vende tilbake til utgangspunktet etter å ha flakket omkring i Europa i bortimot tolv år.

Mye var ved det gamle – over byens hus og gater raget fremdeles de tre kirketårnene: Vor Frues, St. Peders og Helligåndskirkens. Og slottet dannet ennå en uryddig krets av bygninger. Men foran slottet var noe nytt i ferd med å bli til: En kunstig havn.

Jeg spurte en av de danske sendemennene som jeg hadde følge med, hva slags havn det var. Han svarte at kong Christian bygde seg ny orlogshavn. Og han pekte: Til venstre for havnen skulle Tøyhuset ligge, til høyre Proviantgården.

Som jeg stod der og så ut over byen, gikk tankene tilbake til mine år som student ved Kjøbenhavns universitet. De hadde vært livlige og ikke ufarlige – slagsmål og drap i gatene var vanlig nattes tid.

Det var det sikkert også da du studerte i Kjøbenhavn,» vendte han seg til sin far, Bent, som nikket.

«Men hvordan gikk det med grensemøtet?» ville faren vite. «Kom der noe ut av det?»

Jon, som hadde vært til stede ved et forhandlingsmøte mellom svensker og dansker, trakk på skuldrene: «Ikke stort. Bare litt munnhuggeri i høflige vendinger.»

«Og hvordan var ferden din fra møtet til Kjøbenhavns red?»

Før han svarte, kastet Jon et blikk på søsteren. Hun gjorde seg klar til å spinne, og spinne gjorde hun så ofte at han ikke pleide å legge merke til det. Nå så han hvordan hun omhyggelig trakk ut fibre til en tråd fra den løse ullen; den var festet med et bånd til rokken, som hun hadde stukket inn i beltet. Ullfibrene gjorde hun fast til en krok øverst på tenen; så satte hun i gang den svirrende tenen med spinnehjulet. Og fibrene ble snodd til tråd. Hun trakk ut mer ull etterhvert. Men når tenen nådde gulvet, måtte hun stanse og vinne tråden opp rundt den før hun tok fatt på ny. Det så lett ut, mye lettere, skulle han tro, enn det var.

Han undres om faren hadde fortalt henne at han hadde drept den lille sognepresten, han som avslørte ham som katolsk prest og ville angi ham til de svenske myndighetene. Han hadde tenkt å be sin far om ikke å nevne det, men hadde glemt det – trolig fordi han ikke likte å snakke om det.

Han fortsatte sin beretning med å fortelle om ferden sørvestover:

«De danske sendemennene, og jeg med dem, brukte flere dager fra grensen mellom Småland og Blekinge til Malmø. I Malmø overnattet vi på Malmøhus som lensherrens gjester. Og jeg holdt meg beskjedent i bakgrunnen. Fra Malmø ble vi satt over til Kjøbenhavn med et skip som hadde ventet på oss; det tok en halv dag.

Jeg hadde brukt tiden til å bli kjent med flere av sendemennene. Og det falt av seg selv at jeg spiste måltidene sammen med dem og ikke på kjøkkenet som jeg rettelig skulle ha gjort. Dessuten spilte jeg for dem om kveldene når de bad meg om det, og det ble nesten hver dag. Og selvsagt fikk jeg med meg deres oppfatninger når det gjaldt grensemøtet – møtet og de danske sendemennenes synspunkter ble hovedinnholdet av min første rapport til Lasse fra Kjøbenhavn.

De mente det hadde vært bortkastet tid og syntes kong Christian kunne ha spart seg den temmelig voldsomme pamfletten han hadde spredt i Sverige for å opphisse svenskene mot sin regent. Den hadde ikke ført til annet enn at de samlet seg mot ham, og han burde ha tenkt seg at dette kunne skje. Og de så ikke særlig lyst på kongens mulighet til å få oppfylt sitt ønske: å gjenopprette dronning Margrethes union – det var nå heller ikke å vente. Hva som var mer interessant: De høyadelige danskene lot i det hele tatt til å være lite stemt for å gå i krig mot Sverige.

Jeg oppdaget forresten at en mann av Bille-slekten var med. Men det er, som du vet, far, en stor slekt, og denne karen var ikke nærskyldt til våre Biller fra Sjøholm.»

«Fortalte moster Ingeborg at det samtidig har sittet åtte fettere ved navnet Bille i kongens råd?»

Live stirret på ham: «Det har du aldri fortalt meg,» sa hun.

«Her i Norge har det da heller ingen betydning,» svarte faren.

Men Jon nikket: «Moster Ingeborg har nevnt det.»

Han fortsatte: «Før vi gikk fra borde i Kjøbenhavn, spurte min velvillige hjelper, herr Axel Gyldenstierne, om jeg hadde noe sted å bo.

Jeg svarte: ’Ikke før jeg har oppsøkt mine bekjente.’

Han sa han hadde et byhus og foreslo at jeg skulle sove der den første natten – et tilbud som jeg tok imot med glede. Han regnet med at utsendingene skulle til slottet neste morgen for å gi kongen en redegjørelse for møtet. Da skulle han, som han hadde lovet, anbefale meg for Hans Majestet som lutenist. Jeg sa at jeg hadde et par skriftlige anbefalinger som Hans Majestet kanskje ville ønske å se, og halte dem opp av tasken min.

Begge var åpne brev, og herr Axel leste dem. Det ene var fra landgreve Moritz av Hessen som anbefalte meg varmt både som lutenist og lutheraner – jeg hadde tydeligvis vært overbevisende i min lutherske rolle. Det var likelydende med brevet han hadde sendt til den svenske regenten, hertug Karl av Södermanland – bortsett fra at tonen var hjerteligere – landgreven var på bedre fot med kong Christian enn han var med hertugen. Det andre var fra grev Abraham Brahe, som generøst hadde gitt meg en glimrende anbefaling. Han nevnte stor dyktighet både som lutenist og komponist, og han skrev om musikkakademiet som hertug Karl hadde bekostet, og som jeg med utmerkede resultater hadde drevet sammen med en annen lutenist.

Herr Axel spurte om han kunne ta brevene med og overrekke dem til Hans Majestet, som de begge var stilet til. Det sa jeg selvsagt ja til.

Så overnattet jeg da i herr Axels byhus, og min hest overnattet i hans stall. Og neste morgen ble han hentet til slottet. Da jeg spurte når jeg kunne vente ham tilbake, svarte han at besøket ville ta minst tre timer.

Jeg tok min luttkasse i en rem over den ene skulderen, og over den andre bar jeg min taske med pengene jeg hadde fått for Tiefenbrocker-lutten.

Da jeg kom ut, hørte jeg en klokke slå ti.

Jeg begav meg til Mads Lampes hus – uten å ane om han var i live. Og jeg banket på hans gateport og ventet. En tjener åpnet porten og spurte hvem jeg var og hva jeg ville. Jeg sa jeg het Jon Bentsen, at min far var en gammel venn av Mads Lampe, og at jeg ønsket å treffe kjøpmannen hvis det var mulig. Kort etter kom Mads ned, og han stirret på meg som om han så skrømt: ’Jon, jeg trodde du var blitt –’ Han stanset midt i setningen. ’Jeg forsøkte å bli det,’ sa jeg. ’Men de har kastet meg ut.’ ’Kom inn! Kom inn!’ Han nærmest drog meg opp trappen. ’Hvor kommer du fra? Hva skal du i Kjøbenhavn? Skal du bli her nå?’ Han kom med flere spørsmål på én gang akkurat som før i tiden.

Jeg svarte på ett av gangen: ’Jeg kommer fra Sverige med en gruppe sendemenn som har vært ved grensen for å forhandle med svenskene.’ ’Hvordan gikk det?’ spurte han. ’Som en kunne tenke seg,’ svarte jeg. ’Det jeg skal i Kjøbenhavn, er først og fremst å finne ut om kong Christian kan bruke meg som lutenist,’ fortsatte jeg. ’Og det er avhengig av Hans Majestets avgjørelse om jeg blir her. Men hvordan har du det? Og hvor er alle dine barn?’ Jeg så undersøkende på ham. Han var blitt synlig eldre på det dusin år som var gått siden jeg så ham sist – ansiktet var liksom tørket inn og blitt rynket som en rosin. Men stemmen var ung, og øynene var unge. Jeg prøvde å huske hvor gammel han var – hvis han er jevngammel med deg, far, var han treogseksti år.»

Bent nikket: «Det stemmer.»

Jon fortsatte:

«Han sa: ’Du spør hvordan jeg har det. Takk, jeg har det utmerket. Jeg har giftet meg igjen etter å ha blitt enkemann for annen gang.’

’For rikdom eller for skjønnhet?’ glapp det ut av meg.

Han lo. ’Din far pleide å si at jeg visst trodde jeg hadde enerett på å være uforskammet,’ sa han. ’Men jeg skjønner at med deg i nærheten er vi to om den retten. Svaret er: Begge deler. Men hun er ikke ung.’

’Får jeg gleden av å møte henne?’ spurte jeg.

’Ikke nå, men kanskje senere i dag. Hun er på besøk hos sin søster. Og hun er dansk. Men du spurte om mine barn. Mine døtre er alle gifte og kommer på besøk av og til. Av mine sønner er de eldre i utlandet, bortsett fra din gamle venn Bent, som stort sett tar seg av handelen nå. Og de yngre studerer ved universitetet.’

Jeg spurte hvordan Bent ellers hadde det. Han var omtrent jevnaldrende med meg og hadde vært en nær venn de første årene mine i Kjøbenhavn – før han ble sendt i lære i Antwerpen.

Mads svarte at Bent var gift, hadde seks barn og bodde i nabohuset.

Så kom jeg på at jeg hadde begrenset tid. ’Det er et par saker jeg må snakke med deg om,’ sa jeg. ’Under fire øyne og uten lyttende ører,’ la jeg til.

Han nikket: ’Kom! Jeg har et lite rom for den slags samtaler.’ Han gikk foran meg og åpnet en vel polstret dør til et rom med et lite vindu høyt oppe på veggen, teppe på gulvet og et par stoler og et bord. Jeg kjente rommet fra før; det hadde tjent som kapell da jeg bodde hos ham – han hadde en jesuittprest i huset den gangen.

Han lukket døren omhyggelig, og vi satte oss begge; han tente en lampe.

’Først gjelder det penger,’ sa jeg. ’Jeg er lei av å dra rundt med disse i en taske.’ Jeg tømte betalingen for Tiefenbrockerlutten ut på bordet, fortalte at jeg hadde solgt en lutt som jeg hadde fått av en arbeidsgiver og sa at jeg hadde drasset på dem i over to år.

’Da kan du takke din skytsengel for at ingen har stjålet dem fra deg,’ sa han. ’Men hva slags lutt var det? Den har vært kostbar.’ Jeg fortalte at den var laget av en dyktig instrumentmaker i Venezia og at jeg hadde fått den av kardinal Aldobrandini etter å ha vært en av hans lutenister i et par år. Og jeg la til at jeg bare trengte pengene hvis min andre lutt skulle bli ødelagt så jeg måtte skaffe meg en ny.

Men jeg hadde flere penger enn som så. Jeg hadde ikke brukt stort av hertug Karls betaling for arbeidet med musikkakademiet, heller ikke av det grev Abraham hadde betalt meg. Jeg hadde pengene i en tøypose som jeg hadde fått plass til i luttkassen, og nå tømte jeg dem ut i en haug ved siden av de andre.

’Jeg går ut fra du vil at jeg skal ta meg av disse pengene for deg?’ spurte han. Jeg nikket, og han fortsatte: ’Vil du at jeg bare skal oppbevare dem for deg, eller skal jeg sette dem i omløp så de kan yngle?’

Jeg sa: ’Antagelig det første. Hovedsaken er at jeg kan få tak i dem fort hvis jeg trenger dem.’

Han rynket på nesen – den eneste delen av ansiktet som ikke var rynket fra før: ’Det verste jeg vet er å ha penger liggende, døde. Hvis jeg kan sette dem i omløp, skal du få 2/3 av avkastningen. Og jeg lover deg at hvis du trenger dem, kan du når som helst få tilbake summen som du har satt inn.’ Tilbudet var for fristende, og jeg slo til. Det var egentlig ikke noe jeg, som jesuitt, hadde lov til å gjøre med ordenens penger. Men jeg hadde vært nødt til å ta meg av mine egne pengesaker i et par år, og jeg regnet dette som en tilgivelig synd.

Jeg fortsatte: ’Dessuten har jeg en hest som jeg neppe får mye bruk for, men har liten lyst til å selge. Det er en vakker hest – en gave fra landgreven av Hessen. Kunne vi komme til en liknende ordning der? At du har den på stall og fôrer den og bruker den når jeg ikke trenger den?’

Han svarte: ’Gjerne. Jeg har plass i stallen og holder meg så i alle fall med en stalldreng.’ Så, etter en kort stillhet, ville han vite hva som var så hemmelighetsfullt.

Jeg spurte ham om han var lutheraner. Han svarte: ’I navnet er jeg lutheraner og har vært det hele tiden. Men egentlig er jeg katolikk. Hva med deg?’

Jeg svarte: ’Det samme.’ Så spurte jeg ham om han kunne hjelpe meg med å få ett og annet brev frem til en lutenist-venn av meg i Königsberg, og å få min venns svar bragt til meg. Dette selvsagt under forutsetning av at kongen ansatte meg som lutenist.

Han sendte meg et talende blikk og kom med et langtrukket ’Åhååå.’ Så spurte han: ’Kommer de til å være brannfarlige?’ Jeg forsikret ham at de ville være helt uskyldige. Han sa: ’Tilsynelatende vil jeg tro.’ Så så han meg i øynene og sa: ’Hva du enn er, Jon, og hva du enn gjør, så kan du stole på at jeg aldri kommer til å røpe deg – det våger jeg livet og saligheten min på. Og jeg skal hjelpe deg alt jeg kan.’»

«Når Mads hadde sagt det,» kom det fra Bent, «da ville ikke engang harde pinsler ha fått ham til å røpe deg. Så godt kjenner jeg ham.»

«Da vi var tilbake i stuen, spurte jeg Mads om han visste hva tid det var. Og han pekte stolt på et stort ur som jeg burde ha sett og hørt, men ikke hadde lagt merke til i iveren. Det viste halv tolv, og jeg hadde halvannen time før jeg skulle være tilbake i Axel Gyldenstiernes byhus.

Han sa: ’Da har du tid nok igjen til å spille lutt for meg.’

Og jeg satte meg til å spille – først noen danser. Så improviserte jeg en fantasi. Og til slutt sang jeg et par sanger.

Han sa: ’Hvis kongen ikke ansetter deg, er det noe galt med hørselen hans.’

Vi var enige om at jeg neppe ville bli bedt om å spille for kongen før neste dag. Og jeg skulle komme tilbake og medbringe hesten så snart herr Axel var hjemme igjen, og jeg hadde fått vite av ham hvordan det, for min del, var gått på slottet. Hvis han hadde fått en klar avtale for meg, kunne jeg bli boende hos Mads til tiden kom. Hvis ikke, måtte jeg trolig bli hos herr Axel til jeg fikk beskjed. Og vi ble enige om at hvis kongen ansatte meg, skulle jeg ikke fly i dørene hos Mads; i så fall kunne det skape vanskeligheter for oss begge hvis den ene av oss ble avslørt som hemmelig katolikk.

’Men det er naturlig at jeg, som din fars gamle venn, ønsker å se deg hos meg av og til,’ avsluttet han samtalen.

Herr Axel kom kort etter at jeg hadde vendt tilbake til hans hus – med det overraskende budskap at kongen ønsket å høre meg spille samme ettermiddag klokken seks.

Og jeg fortalte om mitt besøk hos min fars gamle venn, vandtsnideren Mads Lampe; jeg sa også at Mads hadde gitt meg tillatelse til å stalle hesten opp hos ham.

Han spurte med en gang: ’Regner du med å bo hos ham?’ Jeg svarte at det kom an på hvordan det gikk hos kongen.

Han sa at han trodde det ville gå bra for meg og dårlig for ham selv, som ikke kom til å få seg noen lutenist. Jeg spurte hvorfor han var av den oppfatningen. Han sa at kongen hadde lest mine anbefalinger med interesse og hadde nevnt at han trengte en dyktig lutenist – i tillegg til engelskmannen John Dowland. Og det ville ikke skade om den lutenisten var dansk. Herr Axel overrakte meg et papir med kongens segl og noen ord han hadde skrevet; det ville åpne porten for meg til slottet og skaffe meg veiviser frem til audienskammeret.

Jeg kledde meg for audiensen i god tid, sa hva jeg kalte et foreløpig farvel til herr Axel, leverte fra meg hesten til Mads’ stalldreng og fikk i meg et måltid som Mads’ tiltalende nye kone, Birgitte, påstod at jeg trengte. Da jeg gikk derfra, etterlot jeg mine saker i Mads’ hus og regnet med å være tilbake et par timer senere. Hans avskjedshilsen var: ’Si ikke det! Hvis du har noe å feire, kan det ta tid. Kanskje ser vi deg ikke før i morgen.’

Da jeg begav meg ut på broen som førte over til Slottsholmen, var John Dowland i tankene mine mer enn Hans Majestet. Jeg hadde ikke ant at denne lutenisten, som landgreven i Cassel hadde rost så varmt, og som også min venn og kollega Diomedes hadde omtalt med stor respekt, var i Kjøbenhavn. Og det slo meg at om kongen ansatte meg, ville jeg både få en grunn til å yte mitt beste og en mulighet for å lære.

Jeg ble stanset i portnerhuset på broen over vollgraven og viste frem papiret med kongens segl. En vakt som satt på benken, reiste seg og gikk, uten et ord, foran meg og viste vei – inn gjennom porten til borggården, et stykke langs østveggen, opp en vindeltrapp, gjennom et stort rom hvor kongens livvakter holdt til, og inn i et forkammer med to dørvakter foran neste dør. Der pekte han på en stol og sa at jeg fikk vente til jeg ble kalt inn. Jeg hadde liten tro på at det ville føre til noe. Så jeg reiste meg, gikk frem til den ene dørvakten, viste ham kongens papir og sa hva jeg het. Han nikket, gav meg papiret tilbake og sa at han skulle melde min ankomst. Det gjorde han da en klokke hadde slått seks, og kort etter ble min lutt og jeg sluppet inn.

Jeg gikk, som jeg var vant til fra andre hoff, frem og knelte og ble liggende på kne til kongen sa at jeg kunne reise meg. Så ble jeg klar over at jeg ikke var alene med ham – en mann som kunne være fem–seks år eldre enn meg, satt på en enkel stol ved siden av kongens fint utskårne og polstrede; han hadde en lutt på fanget og en luttkasse ved siden av stolen. Det kunne knapt være noen annen enn John Dowland. Det fór gjennom meg at jeg ville få et raskt innblikk i hva slags kar han var – om han var av den sjalu typen som ville kritisere alt jeg gjorde, eller om han var mer storsinnet. Jeg bestemte meg til å prøve å spille så godt at han ville henge seg selv ut om han kritiserte.

Da så blikket mitt streifet kongen, slo det meg hvor ung han så ut til å være. Og tanken fløy tilbake til min tid i Kjøbenhavn – han regjerte under formynderskap da jeg drog derfra i 1590 og kunne vel være 13-14 år. Det ville si at han var omkring 25 nå. Christian IV var ung og han var vakker og sikkert en fare for kvinnene som kom i hans vei.

Videre gikk det som det pleide: Hans Majestet pekte på en stol, bad meg hente den og sette meg foran ham.

Jeg satte meg, tok lutten ut av kassen, stemte den og skulle til å spørre om det var noe særskilt Hans Majestet ville at jeg skulle spille. Men han kom meg i forkjøpet; han sa han først ville høre noe jeg selv hadde komponert.

Jeg spilte, som jeg pleide ved slike høve, et par danser og en fantasi, denne gangen en som er blant dem jeg liker best av mine egne komposisjoner.

Kongen vendte seg til ham som jeg trodde var John Dowland, og spurte: ’Hva mener du, Johannes?’ Han svarte på et litt gebrokkent dansk at der ikke var noe å si på det. Så ville kongen høre om jeg kunne synge, og jeg sang først en tsjekkisk sang med den tyske teksten som Diomedes og jeg hadde laget, så sang jeg en gammel fransk chanson og til slutt en italiensk kjærlighetssang. Og jeg så ut av øyekroken at Dowland løftet hodet; det var som om han været ett eller annet da jeg sang den tsjekkiske sangen.

Da jeg var ferdig, spurte han med én gang hvor jeg hadde den første sangen fra. Jeg svarte, som jeg hadde svart Diomedes da han kom med et tilsvarende spørsmål: at jeg hadde den fra en tsjekker som jeg hadde hatt følge med på en av mine reiser. Så spurte han hvilke luttlærere jeg hadde hatt og hvilke hoff jeg hadde spilt ved. Og jeg fortalte ham det – med den vanlige utelatelsen av keiserhoffet i Praga og den vanlige forflytning av Regnart fra Praga til Innsbruck og Roma.

Etter en kort stillhet vendte kongen seg igjen til Dowland: ’Hva synes du? Trenger vi å høre mer?’ Han sa: ’Nei. Mannen kan både spille og synge, det er der ikke tvil om. Han vet en del om komposisjon, også. Men det er et spørsmål om vi to vil komme godt ut av det med hverandre.’

Kongen klødde seg på haken. Så kom det, og han hevet stemmen: ’Jeg har bruk for dere begge, og det er deres helvetes plikt å komme godt ut av det med hverandre.’

Jeg rykket til, jeg var ikke vant til fyrster som bannet. Men Dowland rørte ikke på en muskel.

Og kongen fortsatte: ’Nå tar du, Johannes, Johannes – ’ Han stanset, det ble en Johannes for mye.

Jeg la lutten forsiktig fra meg og knelte foran ham igjen. ’Eders Majestet,’ sa jeg. ’Mitt døpenavn er Jon. Gjør det saken lettere?’

Han lo. ’Reis deg, Jon,’ sa han. Så begynte han forfra igjen: ’Nå tar du, Johannes, Jon med deg hjem, og så deler dere en liten kagge med vin som jeg skal sende med dere. Og hermed befaler jeg dere å bli venner.

Og du, Jon, går til rentekammeret i morgen, tidlig på ettermiddagen, og spør om å få tale med en av rentemestrene. Det ligger her på Slottsholmen, og Johannes kan vise deg hvor. Da skal en kontrakt ligge klar til deg. Og det blir ingen dårlig kontrakt – selv om den ikke blir så god som den Johannes har.’

Han gav beskjed til en av vaktene, og vakten fikk tilkalt en tjener som fulgte oss ned og bad oss vente i porten. Og sannelig kom han tilbake med en kagge vin, og så helt liten var den ikke.

Og det får være nok for i kveld. Jeg er trett.»

Det ble stille.

Så sa Live: «Det var ikke din skyld, Jon, at du drepte den lille sognepresten. Du ble tvunget til det.» Hun satt og spant ennå; det hadde hun gjort hele tiden mens jeg snakket.

Jon kjente en klump i halsen. Og alt han kunne klare å si var: «Takk!»

I den fritiden Jon hadde på lørdag, spilte og leste han. Og faren fortalte om et brev han hadde fått fra Mads Lampe nylig; Mads var fremdeles ved godt mot og ved god helse.

Og så spurte han: «Pengene du etterlot hos Mads, tok du dem med deg da du drog fra Danmark?»

Jon ristet på hodet. «Summen hadde økt en del mens jeg var der,» sa han. «Jeg kunne ikke reise rundt i Europa med så mye sølv.»

«Kanskje Mads kan få sendt skillingene nordover,» foreslo Bent.

Jon sa: «Det er blitt for sent på året nå til å ordne med den saken.»

Og faren nikket.

Dagen etter, søndag, drog hele huslyden til kirken for å være til stede ved Åstas kirkegang. Også lille Anne, fire uker gammel, og hennes tre brødre var med. Hun lå i en kløvkurv og ble vugget i søvn av hestens bevegelser. Da følget nærmet seg kirken, stanset de, og hun ble tatt opp og lagt til brystet.

Og Jon hadde den yngste av guttene, sin seks vintre gamle navne, foran seg på hesten; han var godt festet med tau så han ikke skulle falle av.

Det var blitt til, nå, at når Jon trengte hest, var det én spesiell hest han brukte, en som kjente ham og knegget når han kom inn i stallen.

Foran kirken møtte de kvinnene som skulle følge Åsta; det var en nær slektning og en granne. Presten skulle holde sin tale for dem i kirkesvalen, og Live bar Anne med seg inn i kirken. Det tok tid før gudstjenesten kom i gang – presten hadde visst mange formaninger.

«Åsta får ihvertfall en lang preken igjen for kvigen,» hvisket Jon til Sjugurd; de stod ved siden av hverandre.

«Hun har hørt den fire ganger før,» hvisket Sjugurd tilbake.

Også Hilde var i kirken, og etter gudstjenesten ble Jon stående og prate med henne på kirkevollen. Med lyttende ører på alle kanter kunne de riktignok bare snakke om været. Men de vekslet blikk som sa noe annet og mer.

Bent, Live og Jon åt til nons med Sjugurd og Åsta og deres folk. Og da de kom hjem til sin egen stue, fortsatte Jon sin beretning:

«Jeg hadde hatt mitt første møte med kong Christian og med lutenisten John Dowland.

Neste morgen våknet jeg og så meg forvirret rundt. Jeg hadde sovet på et teppe på gulvet, med kappen min over meg, i et rom jeg ikke kjente. Og i en seng lå en ukjent mann. Jeg var susete, så jeg måtte ha drukket en del vin. Men full kunne jeg ikke ha vært – da ville jeg hatt hodeverk, det husket jeg fra en fjern tid da jeg ikke trengte å være forsiktig med hva jeg drakk.

Så våknet hukommelsen også. Mannen var John Dowland, og jeg var i hans sengekammer.

John satte seg opp. Og han fortsatte samtalen fra kvelden før som om vi ikke hadde sovet: ’Den lutten din, Jon, er den beste jeg noen gang har spilt på. Hvem er det som har bygd den?’ ’Hans Frei,’ svarte jeg. ’Åja.’ Han nikket. ’Jeg burde ha tenkt meg såpass. Men da må den opprinnelig ha vært sekskors.’ ’Den var bygd om fra seks-kors til åtte-kors da jeg fikk den,’ sa jeg. ’Og jeg har fått den bygd om til ti-kors.’ ’Fikk du hånd på den i Italia?’ spurte han, og jeg svarte: ’Nei, i Frankrike.’

Han hadde heller ikke drukket seg full kvelden før. Det første vi fant ut at vi var enige om, var at for mye vin gjorde hendene ustø og var til skade for spillingen.

Jeg hadde også, tidlig på kvelden, gjort klart at etter de ryktene jeg hadde hørt om ham, innbilte jeg meg ikke at jeg var på høyde med ham som lutenist og slett ikke som komponist.

Han hadde sett på meg med litt mysende øyne. ’Sier du dette for å tekkes meg eller fordi du mener det?’ spurte han.

Jeg svarte: ’Jeg er for stolt til å smigre folk.’

Han spurte: ’Smigrer du ikke engang dine beskyttere og velyndere?’

Jeg sa: ’Jeg sier ikke mer enn jeg kan innestå for. Og jeg er, tror jeg, i stand til å vurdere noenlunde nøkternt meg selv og det jeg kan. Men hvorfor skulle jeg prøve å tekkes deg?’

Plutselig lo han. ’I denne sammenhengen er det et innfult spørsmål,’ sa han. ’Antyder du at du tror jeg har for høye tanker om meg selv?’

’Hvis broken passer, så ta den på,’ sa jeg. ’Men hvorfor skulle jeg antyde noe slikt? Jeg kjenner deg ikke.’

John Dowland fant frem to begre og tappet vin fra kaggen.

’Kanskje vi vil ha moro av å bli bedre kjent med hverandre,’ sa han. ’Uten at det har noe å gjøre med Hans Majestets ønsker. La oss drikke på det!

Hvem var det forresten som snakket pent om meg?’ spurte han da vi hadde satt begrene ned.

’Landgreve Moritz,’ svarte jeg. ’Og Diomedes. Diomedes Cato,’ føyde jeg til.

Han sa han hadde hørt om Diomedes, men aldri møtt ham.

Så begynte vi å snakke om musikk. Vi snakket og spilte for hverandre, og vi spilte med hverandre og snakket mer.

Og plutselig sa han: ’Vil du jeg skal rette på deg hvis det er noe jeg synes du kunne gjøre bedre?’

Jeg sa: ’Selvsagt tar jeg imot et generøst tilbud. Jeg håper det gjelder komposisjon også.’

Det endte med at han spilte for meg, eller antydet, burde jeg heller si, noe han arbeidet med. Det skulle hete Lachrimæ eller syv tårer, og det er syv pavaner som er bundet sammen med et tåretema.»

Jon tok lutten som han hadde lagt ved siden av seg på benken, og stemte den: «Tåretemaet er slik.» Han spilte det. «Jeg skal spille alle syv pavaner for dere på lutten en gang, men ikke nå. Egentlig er den laget for lutt og fem strykeinstrumenter. Men den finnes også i en utgave for bare lutt.»

Han la lutten til side og fortsatte: «Den er et praktfullt stykke musikk.»

Og han vendte tilbake til sitt første besøk hos John Dowland:

«Utpå kvelden spurte jeg ham hva jeg kunne vente meg som kong Christians lutenist.

’Han liker musikk,’ svarte han. ’Og han spiller selv lutt. Det var fordi han ikke ville la deg vite hvor meget han kan at han hadde kalt meg inn i går for å bedømme ditt spill. Men hans egen bedømmelse slo igjennom da jeg antydet at vi kanskje ikke ville komme overens; da gav han til kjenne at han ville ha deg som musiker – uten hensyn til om jeg opplevde deg som rival. Du kan vente at han gleder seg når du spiller godt, men at han også hører det hvis du har en dårlig dag. Når det gjelder oppgavene du kommer til å få: Det spilles under alle måltider – svært ofte lutt sammen med andre instrumenter, som fløyte, strykere og orgel. Ved store fester kaller trompeter og trommer til bords, og når kongen drikker en skål, blåser trompetistene fanfare. Det kan også hende at du blir kalt inn for å synge og spille under måltidet. Og jeg, for min del, liker dårlig å dele oppmerksomheten med maten – det får meg til å føle meg som en gjøgler. Men det kongen vil, det vil han.

Du kommer også til å spille ved mottagelser for sendemenn fra andre land, og du kan bli beordret til å være med på hans reiser.

Og så er det blommen i egget: Det å spille for Hans Majestet i skumringen eller om kvelden i lyset fra kjertene.’

Jeg sa: ’Dette siste vil vel helst bli forbeholdt deg.’

Han svarte: ’Det vil vise seg. Om Majesteten er det ellers å si at han er langt fra edruelig og kan være hissig – en viss iakttagelsesevne og forsiktighet er nødvendig.’

Vi spilte og snakket til det begynte å lysne av dag. Til slutt spurte jeg undrende om han ikke hadde vertskap som vi holdt våkne.

’Jo,’ sa han. ’Men jeg betaler mer enn dette stedet er verd for at de skal tåle spilling til langt på natt.’

Vi besøkte rentekammeret sammen, og jeg undertegnet en kontrakt for tre år med 350 daler om året i betaling. Jeg var svært fornøyd – det var en god del mer enn grev Abraham hadde betalt meg, også når jeg regnet med at hos ham hadde jeg bodd fritt og hatt kosten.

Så oppsøkte jeg Herr Axel Gyldenstierne – for å fortelle ham at kongen hadde ansatt meg, for å takke ham for hjelpen og for å ta farvel.

Og John og jeg kom til å bli venner, kanskje bedre venner enn Hans Majestet hadde beregnet.»

Han tidde. Og Bent kom tilbake til musikken han hadde nevnt, Lachrimæ eller syv tårer: «Du sa den var satt opp for lutt og fem strykeinstrumenter. Hvilke strykeinstrumenter?»

«Viol eller fiolin.» Han vendte seg til Live: «Fiolin ætter fra fidla og er omtrent det samme som fele. Violen, derimot, har utgangspunkt i Spania, og selv om de likner hverandre av utseende, er det to helt forskjellige instrumenter. Og de fem strykeinstrumentene i Lachrimæ kan være diskant-, tenor- og bassvioler – eller fiolin, violer og en bassfiolin. Diskant, tenor og bass betegner stemmingen av instrumentene,» fortsatte han fremdeles vendt til Live, «fra høyt til lavt.»

Live spurte: «Kan du fortelle, også, hva han mener med syv tårer?»

«Han bruker musikk til å beskrive tårer av forskjellig slag. Den første pavanen, som han kaller Lachrimæ antiquæ, ’gamle tårer’, hadde han skrevet som luttsolo for lenge siden, og han bygde videre med utgangspunkt i den. Den andre kaller han Lachrimæ antiquæ novæ, ’gamle nye tårer’. Den er, som navnet antyder, en videre utvikling av den første. Og disse to forteller om sorg i sin alminnelighet – kanskje sorg over arvesynden, kanskje sorg over egne synder, kanskje sørgmodighet, vemod, tungsinn.

Den tredje kaller han Lachrimæ Gementes, eller ’sukkende og klagende tårer’. Den fjerde er Lachrimæ Tristes, ’bedrøvede tårer’; den femte Lachrimæ Coactæ, ’tvungne’ eller, kanskje heller, ’falske tårer’. Den sjette, Lachrimæ Amantis, er ’elskerens tårer’ og den syvende, Lachrima Veræ, er ’ekte tårer’ – kan hende tårer født av lengsel etter kunnskap og visdom. Og denne siste tar opp i seg temaer fra de tidligere pavanene.

Men når jeg først er kommet så langt, kan jeg like godt spille den for dere.»

Jon hadde Lachrimæ med seg; den var blant musikken som var blitt hentet fra Bergen. Han klatret opp på hemsen, kom tilbake med tabulaturene og satte seg til å spille. Og han stanset foran hver av de syv tårene og nevnte dem ved navn.

«Praktfull – og vanskelig,» var Bents dom da siste tone var spilt.

Jon så ned og ble sittende taus så lenge at Bent spurte om han ikke skulle fortelle mer.

Og enda tok det en stund før han løftet hodet.

«Jeg var i Kjøbenhavn i seks år,» sa han. «Det hendte så mye at jeg ikke kan fortelle alt sammen. Men jeg skal forsøke å få med det viktigste.

Jeg fikk meg et sted å bo ikke langt fra der hvor John holdt til. Og jeg holdt fast ved min vane med å gå til luthersk gudstjeneste hver søndag – i slottets kapell. Riding ble også en del av livet mitt, om enn en mindre del enn på Rydboholm; jeg hadde ikke tid. Og min ledsager var vanligvis min gamle venn Bent Madsen Lampe.

Men jeg plukket opp få brukbare opplysninger. Det som gav meg mest, var kongens samtaler med sendemenn fra andre land. Det var den gamle historien fra Praga: Jeg ble satt til å underholde, og man trodde jeg var så opptatt av min spilling at jeg ikke kunne lytte. Et nytt knep jeg brukte, var forresten å ta med meg tabulaturer og henge dem foran meg på et stativ. Da var de helt sikre på at jeg ikke hørte hva som ble sagt.

Etter en tid fikk også jeg del i det som John hadde kalt ’blommen i egget’: Det å spille for kongen alene. Da falt Hans Majestet til ro, og det så ut som om han nøt musikken. Men så kunne han plutselig bli pratsom, så pratsom at jeg måtte slutte å spille, lytte og komme med oppmuntrende svar. Han kunne knurre om de Satans svenskene og hvor hjertelig gjerne han ville ta knekken på dem i en krig. Han kalte hertug Karl en narr og sa han trengte en medikus som kunne sette det forskrudde hodet hans riktig på. Og han klaget over lunkne, sendrektige riksråder som stod i veien for ham og hans krig og var uforskammede nok til å spørre hvem som skulle betale for den.

Likevel var det først og fremst John som spilte for kong Christian alene; mellom ham og kongen var det en fortrolighet som jeg stod utenfor.

Og jeg tror ikke at stort gikk tapt ved det, sett fra min spesielle synsvinkel – det var ikke mye jeg fikk ut av pratet hans de gangene jeg spilte for ham i kveldstimen. Når jeg siktet kornet, var bare et og annet større og nyttigere enn de andre og ble liggende igjen i såldet. Det gjaldt hans hissige utfall mot svenskene. Og det kunne gjelde hans private religiøse synspunkter som ikke alltid var i pakt med Luthers, eller bemerkninger om pavekirken.

Tiden gikk. Og vennskapet mellom John og meg slo rot.

Men en sen kveld rett over jul – det var blitt Anno Domini 1603, skjedde noe som jeg ikke hadde ventet meg av ham. Han kom og banket på min dør og virket nærmest forstyrret da jeg slapp ham inn.

Han sank ned på en benk, bøyde hodet, gravde fingrene inn i håret og mumlet: ’Miserere mea Domine!’

Etter en stund spurte jeg: ’Er det noe du trenger å snakke om?’

Han nikket: ’Ja.’ Så kom det: ’Du er den eneste jeg vet at jeg kan stole på.’ Jeg tenkte: Fri meg fra en til som stoler på meg! Men så visste jeg, og det gav en velsignet trygg følelse, at John kom jeg ikke til å svike.

’I så fall,’ sa jeg, ’får vi gå inn i sengekammeret. Her bor vertskapet rett på den andre siden av veggen, og det er svært lytt.’

Jeg gikk foran, og jeg snudde meg og så at han fulgte med bøyd hode.

Det var en seng og en krakk der inne. Jeg sa: ’Legg deg på sengen og prøv om du kan roe deg.’

Han ristet på hodet. Men da jeg satte meg på krakken, satte han seg på sengen. Og litt etter la han seg likevel ned.

Etter en stund spurte jeg hva som hadde skjedd.

’De har fått fatt i et brev,’ sa han; han så rett opp i taket. ’Kongen kalte meg inn i sitt private kammer og forhørte meg personlig med en av riksrådene som vitne.’

’Hva slags brev?’ spurte jeg. Jeg kunne tenke meg omtrent hva det var, men jeg ville røpe meg om jeg lot skinne igjennom at jeg forstod.

’Det er fra en engelsk diplomat,’ forklarte han, og han så fremdeles i taket, ’en mann som heter Stephen Lesieur. Og det er rettet til meg. Lesieur har vært medlem av en delegasjon som har ligget i mislykkede forhandlinger med kong Christians folk om fiskerettigheter og piratvirksomhet på norskekysten og ved Island og Færøyene. De hadde forhandlet i månedsvis, fremgikk det, og forhandlingene foregikk i Bremen. Nå ber han meg sende ham opplysninger herfra med jevne mellomrom – om saker som angår dronning Elisabeth og hennes undersåtter. Han tilbyr til og med å betale meg for det.’

’Spionasje, mener du?’ spurte jeg.

Han svarte ja.

’Det var da usedvanlig klossete av denne Lesieur å skrive så åpent om et så ømtålelig emne i et brev som danskene kunne få tak i!’ sa jeg. ’Var det stattholderens folk som slo klo i en kurer i en av byportene, eller ble det funnet i en rutinekontroll av innholdet i en sekk som var kommet med posthesten? Eller hadde han sendt det med skip fra Bremen? Og var det sitt eget navn han oppgav?’ la jeg til.

Endelig møtte han blikket mitt: ’De sa ikke hvor eller hvordan det var blitt tatt. Men jeg skulle tro han oppgav sitt eget navn – han bad meg sende opplysningene til ham.’

’Han må ha vært full eller gal!’ slapp det ut av meg. Han svarte ikke, og jeg fortsatte: ’Jeg går ut fra at Hans Majestet bare viste deg brevet og spurte om du hadde noe å si til ditt forsvar?’

Han nikket; han hadde satt seg på sengekanten.

’Og du svarte hva?’ fortsatte jeg min utspørring.

’Jeg sa at selv om denne Lesieur var så frekk at han spurte, betydde ikke det at jeg ville svare ja til forslaget hans. Tvert imot. Hvis jeg overhodet hadde sendt ham noe svar, ville det ha vært nei.

Riksråden spurte om jeg mente å fortelle at brevet kom helt overraskende; at diplomaten hadde fått det innfall at de hadde en engelsk lutenist ved det danske hoff – hvorfor ikke prøve å få noe ut av ham?

John hadde svart at ja, det kom helt overraskende.

Jeg tenkte meg om. ’Denne Lesieur setter deg under press,’ sa jeg. ’Og jeg tror du ville ha vært verre stilt om brevet hadde landet hos deg uåpnet. Hvis du hadde gjort det han ber deg om, kunne det ha ført til alvorlige vanskeligheter her i Danmark. Hvis du ikke hadde gjort det, ville du ha fått vanskeligheter i England. Nå har du bare kong Christian å binde an med, og det skulle ikke være umulig å overbevise ham om at brevet kom aldeles uventet. Og hvis du får problemer i England, kan du skylde på Lesieur, som sendte et kompromitterende brev rett i hendene på danskene.’

Han nikket og så et øyeblikk lettet ut. Men så kom det: ’Det fortvilte er at jeg – ’

Jeg holdt hånden opp og stanset ham: ’Jeg vil ikke vite hva som kan ligge bak dette. Det kan være at jeg blir forhørt, jeg o også.’

Og forhørt ble jeg.

Neste dag ble jeg kalt til slottet sammen med John. Han hadde vært under overvåkning kvelden før da han banket på hos meg og forsvant inn gjennom min dør.

Kongen hadde to riksråder hos seg nå. Og han så lenge på meg da jeg stod foran ham. Så sa han: ’Du er vel ikke blandet inn i dette, du også, Jon?’

Jeg svarte: ’Det er jeg ikke. Og jeg sverger min salighets ed på at jeg snakker sant.’

’Men hva var det Johannes ville hos deg i går kveld?’ kom neste spørsmål.

Jeg svarte: ’Han var fortvilet og trengte en å betro seg til.’

’Hva var det så han betrodde eder?’ spurte den ene riksråden.

’Han fortalte meg det som hadde hendt her i går,’ sa jeg.

’Og ikke mer enn det?’ spurte den andre riksråden.

’Nei,’ svarte jeg. ’Ikke mer enn det.’

’Sverger du din salighets ed på dette også?’ spurte kongen.

Jeg sverget.

Nå vendte han seg mot John: ’Johannes, har du mer å si i dag enn du sa i går?’

John svarte: ’Jeg gjentar det jeg sa i går: At brevet kom helt overraskende.’

’Du har aldri mottatt noe lignende?’

’Nei.’

’Og hvis du i det hele tatt hadde svart på brevet, ville du ha sagt nei til diplomatens forslag?’

’Ja. Og noe som gjør meg sint, er at han setter meg under press. Han vil tvinge meg til enten å svike eder, kong Christian, eller til å komme i vanskeligheter med dronning Elizabeth.’

Det ble stille en stund. Så sa den ene av riksrådene: ’Jeg undres – ville han ha satt Johannes Dowland under press hvis dette var ett av en rekke slike brev?’

Den andre svarte: ’Sannsynligvis ikke.’

Det ble stille en lang stund, og vi kunne høre taktfaste trinn av støvler mot stein – det måtte være noen vakter som gikk i borggården. Alle ventet på hva kongen ville si.

Til slutt kom det langsomt, med formell tiltaleform og med det høytidelige ’vi’ som understreket at nå avsa kongen en dom:

’Jon Bentsen: I har intet hatt å gjøre med dette, det tror vi fast.

Johannes Dowland: Vi vil tro at brevet var eder til overraskelse, at I ikke er og ikke ville ha gjort eder skyldig i svik mot oss. I er, som før, vår lutenist. Men I må tåle å være under oppsikt. Og straffen vil bli streng hvis I blir grepet i utroskap. Vi befaler at I besvarer diplomaten Stephen Lesieurs brev og lar ham vite at I ikke vil være spion for noen, og at I ikke ønsker flere slike brev. Eders brev overgir I i våre hender så vi kan lese det. Og vi skal besørge det sendt til adressaten.’

En gang, lenge etter, fikk jeg hele historien. Den skal dere få høre når jeg kommer så langt.»

